title: 2008/590/EK: Komisijas Lēmums ( 2008. gada 16. jūnijs ) par Sieviešu un vīriešu vienlīdzīgu iespēju padomdevējas komitejas izveidi (Kodificēta versija)

text:
               18.7.2008

               LV

               Eiropas Savienības Oficiālais Vēstnesis

               L 190/17

      KOMISIJAS LĒMUMS

   (2008. gada 16. jūnijs)
   par Sieviešu un vīriešu vienlīdzīgu iespēju padomdevējas komitejas izveidi
   (Kodificēta versija)
   (2008/590/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   tā kā:

               (1)

               Komisijas 1981. gada 9. decembra Lēmums 82/43/EEK par Sieviešu un vīriešu vienlīdzīgu iespēju padomdevējas komitejas izveidi (1) ir vairākas reizes būtiski grozīts (2). Skaidrības un praktisku iemeslu dēļ minētais lēmums ir jākodificē.

               (2)

               Sieviešu un vīriešu līdztiesībai ir būtiska nozīme attiecībā uz cilvēka cieņu un demokrātiju, un tā veido Kopienas tiesību, konstitūciju, dalībvalstu tiesību aktu un starptautisko un Eiropas konvenciju pamatprincipu.

               (3)

               Principa, kas paredz vienlīdzīgu attieksmi pret sievietēm un vīriešiem, piemērošana praksē ir jāveicina, uzlabojot sadarbību, kā arī viedokļu un pieredzes apmaiņu starp organizācijām, kurām dalībvalstīs ir īpaša atbildība par vienlīdzīgu iespēju veicināšanu, un Komisiju.

               (4)

               Direktīvu, priekšlikumu un rezolūciju, ko Padome pieņēmusi vienlīdzīgu iespēju jomā, pilnīgu ieviešanu praksē var būtiski paātrināt ar to valsts iestāžu palīdzību, kuru rīcībā ir specializētas informācijas tīkls.

               (5)

               Tādu Kopienas pasākumu sagatavošanai un īstenošanai, kuri attiecas uz sieviešu nodarbinātību, kā arī sieviešu, kas ir pašnodarbinātas vai strādā lauksaimniecībā, stāvokļa uzlabošanu un vienlīdzīgu iespēju veicināšanu, ir vajadzīga cieša sadarbība ar dalībvalstu specializētajām organizācijām.

               (6)

               Tādēļ ir vajadzīgs institucionāls ietvars, lai ar šīm organizācijām regulāri apspriestos,

         IR NOLĒMUSI ŠĀDI.
   1. pants
   Ar šo Komisija izveido Sieviešu un vīriešu vienlīdzīgu iespēju padomdevēju komiteju, turpmāk tekstā – “Komiteja”.
   2. pants
   1.   Komiteja palīdz Komisijai formulēt un ieviest Kopienas darbības, kas vērstas uz vienlīdzīgu iespēju veicināšanu sievietēm un vīriešiem, un sekmē pastāvīgu attiecīgās pieredzes, politikas un prakses apmaiņu starp dalībvalstīm un dažādajām iesaistītajām pusēm.
   2.   Lai sasniegtu 1. punktā minētos mērķus, Komiteja:

               a)

               palīdz Komisijai izstrādāt instrumentus, lai kontrolētu, novērtētu un izplatītu tādu pasākumu rezultātus, kas Kopienas līmenī veikti vienlīdzīgu iespēju sekmēšanai;

               b)

               dod ieguldījumu Kopienas rīcības programmu īstenošanā šajā jomā, galvenokārt analizējot veikto pasākumu rezultātus un ierosinot uzlabojumus;

               c)

               ar sava atzinuma palīdzību dod ieguldījumu Kopienas ikgadējā ziņojuma sagatavošanā par panākumiem, kas gūti, īstenojot vienlīdzīgas iespējas sievietēm un vīriešiem;

               d)

               sekmē informācijas apmaiņu par pasākumiem, kas visos līmeņos veikti vienlīdzīgu iespēju veicināšanai, un vajadzības gadījumā ierosina priekšlikumus attiecībā uz iespējamām turpmākajām darbībām;

               e)

               piedāvā Komisijai atzinumus vai pēc tās lūguma vai pēc savas iniciatīvas iesniedz ziņojumus par jebkuru jautājumu, kas saistīts ar vienlīdzīgu iespēju veicināšanu Kopienā.

         3.   Kopienas atzinumu un ziņojumu aprites procedūru nosaka, vienojoties ar Komisiju. Tos pielikuma veidā var publicēt Komisijas ikgadējā ziņojumā par vienlīdzīgām iespējām sievietēm un vīriešiem.
   3. pants
   1.   Komitejas sastāvā ietilpst 68 locekļi:

               a)

               katrai dalībvalstij viens pārstāvis no ministrijām vai valdības departamentiem, kas atbild par vienlīdzīgu iespēju veicināšanu; šo pārstāvi ieceļ katras dalībvalsts valdība;

               b)

               katrai dalībvalstij viens pārstāvis no valsts komitejām vai iestādēm, kuras izveidotas ar oficiāla lēmuma palīdzību un kuras ir īpaši atbildīgas par vienlīdzīgām iespējām starp sievietēm un vīriešiem, izmantojot attiecīgo nozaru pārstāvniecību; ja ir vairākas komitejas vai iestādes, kuras nodarbojas ar šiem jautājumiem dalībvalstī, Komisija nosaka, kura iestāde pēc tās mērķiem, struktūras, pārstāvniecības un neatkarības pakāpes ir viskvalificētākā, lai tā būtu pārstāvēta Komitejā; jebkuru dalībvalsti bez šādām komitejām pārstāv to iestāžu locekļi, par kurām Komisija uzskata, ka tās veic analogus pienākumus; Komisija nozīmē pārstāvi pēc attiecīgās dalībvalsts komitejas vai iestādes priekšlikuma;

               c)

               septiņi locekļi, kuri Kopienas līmenī pārstāv darba devēju organizācijas,

               d)

               septiņi locekļi, kuri Kopienas līmenī pārstāv darba ņēmēju organizācijas.

         Komisija nozīmē pārstāvjus pēc Kopienas līmenī esošo darba tirgus partneru priekšlikuma.
   2.   Komitejas sanāksmes kā novērotājas apmeklē divas pārstāves no Eiropas sieviešu lobija.
   3.   Novērotāja statusu var piešķirt starptautisku un arodorganizāciju un citu asociāciju pārstāvjiem, kuri sniedz attiecīgi pamatotus lūgumus Komisijai.
   4. pants
   Katram Komitejas loceklim ieceļ aizstājēju uz tādiem pašiem noteikumiem, kā noteikts 3. pantā.
   Neskarot 7. pantu, aizstājējs nepiedalās ne Komitejas sanāksmēs, ne tās darbā, izņemot gadījumus, ja attiecīgais Komitejas loceklis tajā nevar piedalīties.
   5. pants
   Komitejas locekļu pilnvaru termiņš ir trīs gadi, un viņus var iecelt amatā atkārtoti.
   Trīs gadu termiņa beigās Komitejas locekļi turpina ieņemt savu amatu, kamēr tos neaizstāj vai neieceļ amatā atkārtoti.
   Komitejas locekļa pilnvaras beidzas pirms trīs gadu termiņa, ja viņš/viņa atkāpjas no amata, pārtrauc dalību organizācijā, kuru viņš/viņa pārstāv, vai viņa/viņas nāves gadījumā. Komitejas locekļa pilnvaras var arī pārtraukt, ja organizācija, kura viņu iecēlusi, lūdz šo personu aizstāt.
   Komitejas locekli uz atlikušo pilnvaru termiņa laiku aizstāj saskaņā ar 4. pantā noteikto kārtību.
   Komitejas loceklis par savu darbību nesaņem atlīdzību; ceļa izdevumus un uzturēšanās izdevumus saistībā ar Komitejas un saskaņā ar 8. pantu izveidoto darba grupu sanāksmēm uzņemas Komisija saskaņā ar spēkā esošajiem administratīvajiem noteikumiem.
   6. pants
   Komiteja no savu locekļu vidus ievēl priekšsēdētāju, kura pilnvaru laiks ir viens gads. Ievēlēšana notiek ar divu trešdaļu klātesošo locekļu balsu vairākumu; tomēr ir vajadzīgs, lai vismaz puse no kopējā balsu skaita būtu “par”.
   Ar tādu pašu balsu vairākumu un atbilstīgi tādiem pašiem nosacījumiem ievēl divus priekšsēdētāja vietniekus. Viņiem jāaizvieto priekšsēdētājs viņa prombūtnes laikā. Priekšsēdētājam un viņa vietniekiem jāpārstāv dažādas dalībvalstis. Viņi veido Komitejas biroju, kurš sanāk pirms katras komitejas sēdes.
   Komisija Komitejas darbu organizē, cieši sadarbojoties ar priekšsēdētāju. Komisija, vienojoties ar priekšsēdētāju, nosaka Komitejas sēžu darba kārtības projektu. Komitejas sekretariātu nodrošina Komisijas vienlīdzīgo iespēju grupa. Komisija sastāda Komitejas sēžu protokolus un iesniedz Komitejai apstiprināšanai.
   7. pants
   Priekšsēdētājs var uzaicināt jebkuru personu, kas ir īpaši kvalificēta kādā dienaskārtības jautājumā, piedalīties Komitejas darbā kā ekspertam.
   Eksperti var piedalīties Komitejas darbā tikai attiecībā uz to jautājumu, kurā ir prasīta viņu klātbūtne.
   8. pants
   1.   Komiteja var izveidot darba grupas.
   2.   Sagatavojot savus atzinumus, Komiteja var uzdot ziņotājam vai pieaicinātam ekspertam sastādīt ziņojumus saskaņā ar kārtību, kas vēl jāizstrādā.
   3.   Viens vai vairāki Komitejas locekļi kā novērotāji var piedalīties citu Komisijas padomdevēju komiteju darbā un attiecīgi informē Komiteju.
   9. pants
   Pasākumus, ko pieņem saskaņā ar 7. un 8. pantu un kas finansiāli ietekmē Eiropas Kopienu budžetu, vispirms iesniedz apstiprināšanai Komisijai, un tos īsteno saskaņā ar spēkā esošajiem administratīvajiem noteikumiem.
   10. pants
   Komiteju sasauc Komisija, un tā sanāk Komisijas telpās. Tā sanāk vismaz divreiz gadā.
   11. pants
   Komitejas apspriedē izskata lūgumus pēc atzinuma, ko sniedz Komisija, vai pēc atzinumiem, kurus pēc savas iniciatīvas piegādā Komiteja. Tiem neseko balsojums.
   Komisija, pieprasot Komitejas atzinumu, var noteikt termiņu, kurā jāsniedz šis atzinums.
   Viedokļus, kuri izteikti pa dažādām kategorijām un kurus sniedz Komiteja, atzīmē protokolos, kurus nosūta Komisijai.
   Ja Komiteja ir vienbalsīgi piekritusi pieprasītajam atzinumam, tā sagatavo kopējos secinājumus, kurus pielikumu veidā pievieno protokolam.
   12. pants
   Neskarot Līguma 287. pantu, Komitejas locekļi nedrīkst izpaust informāciju, ko tie ieguvuši savā darbā Komitejā vai tās darba grupās, ja Komisija tos informē, ka vajadzīgais atzinums vai iesniegtais jautājums attiecas uz konfidenciālu lietu.
   Šādos gadījumos sanāksmēs piedalās tikai Komitejas locekļi un Komisijas struktūrvienību pārstāvji.
   13. pants
   Lēmumu 82/43/EEK atceļ.
   Atsauces uz atcelto lēmumu uzskata par atsaucēm uz šo lēmumu un lasa saskaņā ar atbilstības tabulu, kas atrodas II pielikumā.

      Briselē, 2008. gada 16. jūnijā

            Komisijas vārdā —

            priekšsēdētājs

         José Manuel BARROSO

      (1)  OV L 20, 28.1.1982., 35. lpp. Lēmumā jaunākie grozījumi izdarīti ar Regulu (EK) Nr. 1792/2006 (OV L 362, 20.12.2006., 1. lpp.).

      (2)  Sk. I pielikumu.

      I PIELIKUMS
      Atceltais lēmums ar sekojošo grozījumu sarakstu

                  Komisijas Lēmums 82/43/EEK
                  (OV L 20, 28.1.1982., 35. lpp.)

                  1985. gada Pievienošanās akta I pielikuma VIII.12. punkts
                  (OV L 302, 15.11.1985., 209. lpp.)

                  1994. gada Pievienošanās akta I pielikuma IV.C punkts
                  (OV C 241, 29.8.1994., 115. lpp.)

                  Komisijas Lēmums 95/420/EK
                  (OV L 249, 17.10.1995., 43. lpp.)

                  2003. gada Pievienošanās akta II pielikuma 11.4. punkts
                  (OV L 236, 23.9.2003., 585. lpp.)

                  Komisijas Regula (EK) Nr. 1792/2006
                  (OV L 362, 20.12.2006., 1. lpp.)

                  tikai attiecībā uz atsauci uz Lēmumu 82/43/EEK 1. panta 2. punkta sestajā ievilkumā un pielikuma 9.1. punktā

      II PIELIKUMS
      Atbilstības tabula

                  Lēmums 82/43/EEK

                  Šis lēmums

                  1. un 2. pants

                  1. un 2. pants

                  3. pants, 1. punkts, pirmā daļa, a) apakšpunkts

                  3. pants, 1. punkts, pirmā daļa, a) apakšpunkts

                  3. pants, 1. punkts, pirmā daļa, b) apakšpunkts

                  3. pants, 1. punkts, pirmā daļa, b) apakšpunkts

                  3. pants, 1. punkts, pirmā daļa, c) apakšpunkts, pirmais ievilkums

                  3. pants, 1. punkts, pirmā daļa, c) apakšpunkts

                  3. pants, 1. punkts, pirmā daļa, c) apakšpunkts, otrais ievilkums

                  3. pants, 1. punkts, pirmā daļa, d) apakšpunkts

                  3. pants, 1. punkts, otrā daļa

                  3. pants, 1. punkts, otrā daļa

                  3. pants, 2. un 3. punkts

                  3. pants, 2. un 3. punkts

                  4. pants, pirmais teikums

                  4. pants, pirmā daļa

                  4. pants, otrais teikums

                  4. pants, otrā daļa

                  5. līdz 12. pants

                  5. līdz 12. pants

                  13. pants

                  —

                  —

                  13. pants

                  —

                  I pielikums

                  —

                  II pielikums


title: 2009/789/EK: Komisijas Lēmums ( 2009. gada 26. oktobris ) par Kopienas nostāju attiecībā uz pārvaldības struktūru, kuras izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, lēmumu pārskatīt monitoru specifikācijas Nolīguma C pielikuma II daļā (Dokuments attiecas uz EEZ)

text:
               29.10.2009

               LV

               Eiropas Savienības Oficiālais Vēstnesis

               L 282/23

      KOMISIJAS LĒMUMS

   (2009. gada 26. oktobris)
   par Kopienas nostāju attiecībā uz pārvaldības struktūru, kuras izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, lēmumu pārskatīt monitoru specifikācijas Nolīguma C pielikuma II daļā
   (Dokuments attiecas uz EEZ)
   (2009/789/EK)
   EIROPAS KOPIENU KOMISIJA,
   ņemot vērā Eiropas Kopienas dibināšanas līgumu,
   ņemot vērā Padomes 2006. gada 18. decembra Lēmumu 2006/1005/EK par Amerikas Savienoto Valstu valdības un Eiropas Kopienas nolīgumu par biroja iekārtu energoefektivitātes marķēšanas programmu koordinēšanu (1) un jo īpaši tā 4. panta 3. punktu,
   tā kā:

               (1)

               Lai dotu patērētājiem iespēju apzināt energoefektīvus ražojumus, būtu jāpārskata datoru monitoru specifikācijas, tādējādi grozot Nolīguma C pielikumu.

               (2)

               Kopienas nostāja attiecībā uz specifikāciju grozījumiem jānosaka Komisijai.

               (3)

               Šajā lēmumā paredzētajos pasākumos ir ievērots atzinums, ko sniegusi Eiropas Energy Star padome, kura minēta 8. pantā Eiropas Parlamenta un Padomes 2008. gada 15. janvāra Regulā (EK) Nr. 106/2008 par biroja iekārtu energoefektivitātes marķēšanas programmu (2).

               (4)

               C pielikuma II daļā iekļautās datoru monitoru specifikācijas attiecībā uz datoru monitoriem, kuru ekrāna izmērs pa diagonāli nepārsniedz 30 collas, no 2009. gada 30. oktobra jāatceļ un jāaizstāj ar šim lēmumam pievienotajām specifikācijām.

               (5)

               C pielikuma II daļā iekļautās datoru monitoru specifikācijas attiecībā uz datoru monitoriem, kuru ekrāna izmērs pa diagonāli ir no 30 līdz 60 collām, no 2010. gada 30. janvāra jāatceļ un jāaizstāj ar šim lēmumam pievienotajām specifikācijām,

         IR NOLĒMUSI ŠĀDI.
   Vienīgais pants
   Nostāju, kas Eiropas Kopienai jāpieņem attiecībā uz to pārvaldības struktūru, kuras izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, lēmumu par Nolīguma C pielikuma II daļā iekļauto datoru specifikāciju pārskatīšanu, pamato ar pievienoto lēmuma projektu.

      Briselē, 2009. gada 26. oktobrī

            Komisijas vārdā –

            Komisijas loceklis

         Andris PIEBALGS

      (1)  OV L 381, 28.12.2006., 24. lpp.

      (2)  OV L 39, 13.2.2008., 1. lpp.

      PIELIKUMS

         LĒMUMA PROJEKTS
         (…),
         ko pārvaldības struktūras, kuras izveidotas saskaņā ar Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu, pieņēmušas par Nolīguma C pielikuma II daļā iekļauto datoru monitoru specifikāciju pārskatīšanu
         PĀRVALDĪBAS STRUKTŪRAS,
         ņemot vērā Amerikas Savienoto Valstu valdības un Eiropas Kopienas Nolīgumu par biroja iekārtu energoefektivitātes marķēšanas programmu koordinēšanu un jo īpaši tā XII pantu,
         tā kā C pielikuma II daļā iekļautās datoru monitoru specifikācijas, kas ir spēkā no 2006. gada 1. janvāra, jāatceļ un jāaizstāj ar pārskatītām specifikācijām,
         IR NOLĒMUŠAS ŠĀDI.
         Nolīguma C pielikuma II daļā iekļautās datoru monitoru specifikācijas attiecībā uz datoru monitoriem, kuru ekrāna izmērs pa diagonāli nepārsniedz 30 collas, no 2009. gada 30. oktobra atceļ un aizstāj ar šā lēmuma pielikumā iekļautajām specifikācijām.
         Nolīguma C pielikuma II daļā iekļautās datoru monitoru specifikācijas attiecībā uz datoru monitoriem, kuru ekrāna izmērs pa diagonāli ir no 30 līdz 60 collām, no 2010. gada 30. janvāra atceļ un aizstāj ar šā lēmuma pielikumā iekļautajām specifikācijām.
         Šo lēmumu, kas izstrādāts divos eksemplāros, paraksta līdzpriekšsēdētāji.

            Vašingtonā, […]

                  ASV Vides aizsardzības aģentūras vārdā –
               […]

            Briselē, […]

                  Eiropas Kopienas vārdā –
               […]

         PIELIKUMS

            NOLĪGUMA C PIELIKUMA II DAĻA

            “II.   DISPLEJU SPECIFIKĀCIJAS
            1.   Definīcijas

            A.   Elektronisks displejs (turpmāk tekstā arī “displejs”): tirdzniecībā pieejams elektronisks ražojums ar parasti vienā korpusā savietotu displeja ekrānu un ar to saistītām elektroniskām ierīcēm, kura pamatfunkcija ir atveidot vizuālo informāciju i) no datora, darbstacijas vai servera, izmantojot vienu vai vairākas ievades, piemēram, VGA, DVI, HDMI vai IEEE 1394, vai ii) no USB zibatmiņas diska, atmiņas kartes vai bezvadu interneta savienojuma. Displejos parasti izmanto šķidro kristālu (LCD), gaismas diožu (LED), katodstaru lampu (CRT) un plazmas (PDP) tehnoloģijas.
            B.   Ārējs barošanas bloks: komponents, kurš ievietots atsevišķā fiziskā korpusā, kas atrodas ārpus displeja korpusa un kura uzdevums ir pārveidot no energotīkla pievadīto maiņstrāvu zemāka(-u) sprieguma(-u) līdzstrāvā, lai darbinātu displeju. Ārējam barošanas blokam (EPS) jābūt savienojamam ar displeju, izmantojot apmaināmu vai neapmaināmu kontaktspraudni/kontaktrozeti, kabeli, vairākdzīslu vadu vai citu vadu.
            C.   Ieslēgts režīms: displeja darba režīms, kad displejs i) ir pievienots barošanas avotam, ii) visi displeja mehāniskie (pilnīgas izslēgšanas) barošanas slēdži ir ieslēgti un iii) tas veic attēla atveides pamatfunkciju.
            D.   Miega režīms: displeja darba režīms, kad displejs i) ir pievienots barošanas avotam, ii) visi displeja mehāniskie (pilnīgas izslēgšanas) barošanas slēdži ir ieslēgti un iii) tas ir pārgājis uz mazjaudas režīmu, saņemot signālu no pievienotas ierīces (piemēram, datora, spēļu konsoles vai televīzijas dekodētāja) vai ieslēdzoties iebūvētai funkcijai, piemēram, miega režīma taimerim vai aizņemtības sensoram. Miega režīmu uzskata par “nestingro” mazjaudas režīmu, jo displejs var iziet no miega režīma, saņemot signālu no pievienotas ierīces vai ieslēdzoties iebūvētai funkcijai.
            E.   Izslēgts režīms: displeja darba režīms, kad displejs i) ir pievienots barošanas blokam, ii) tā barošanas slēdzis ir ieslēgts un iii) tas neveic nekādas funkcijas. Lai pārtrauktu izslēgto režīmu, lietotājam jāieslēdz mehānisks slēdzis. Ja ir vairāk nekā viens šāds slēdzis, testa veicējs izmanto vieglāk pieejamo slēdzi.
            F.   Spilgtums: fotometrijas mērs, kas raksturo noteiktā virzienā krītošas gaismas intensitāti uz laukuma vienību. Tas norāda gaismas daudzumu, kas izplūst caur konkrētu laukumu vai ko izstaro konkrēts laukums, un kas krīt noteiktā telpas leņķī. Spilgtumu parasti izsaka kandelās uz kvadrātmetru (cd/m2).
            G.   Automātiskā spilgtuma vadība: automātiska sistēma displeja spilgtuma pielāgošanai atkarībā no kopējās gaismas intensitātes.
            2.   Atbilstīgi ražojumi

            Lai displejs pretendētu uz Energy Star marķējumu, tam jāatbilst turpmāk izklāstītajiem kritērijiem.
            A.   Ekrāna redzamās daļas maksimālais izmērs pa diagonāli: displeja ekrāna redzamās daļas izmērs pa diagonāli ir 60 collas vai vairāk (≤).
            B.   Barošanas avots: displejam jābūt savienojamam ar atsevišķu maiņstrāvas tīkla kontaktrozeti, akumulatoru, ko pārdod kopā ar maiņstrāvas adapteri, vai ar datu vai tīkla savienojumu.
            C.   Televīzijas tūneri: saskaņā ar šīm specifikācijām displeji ar iebūvētiem televīzijas tūneriem var pretendēt uz Energy Star marķējumu, ja tos piedāvā tirgū un pārdod patērētājiem pirmām kārtām kā displejus vai kā dubultfunkcionālas ierīces – displeju un televizoru vienā korpusā. Saskaņā ar šīm specifikācijām par atbilstīgiem neatzīst displejus ar televīzijas tūneriem, ja tos piedāvā tirgū un pārdod tikai kā televizorus. Saskaņā ar šo specifikāciju otro pakāpi par atbilstīgiem var atzīt tikai displejus bez tūneriem; displejus ar tūneriem var atzīt par atbilstīgiem saskaņā ar Energy Star televizoru specifikāciju versijas 3.0 otro pakāpi.
            D.   Automātiskā spilgtuma vadība (ABC): lai displejs pretendētu uz Energy Star marķējumu saskaņā ar automātiskās spilgtuma vadības jaudas formulu ieslēgtā režīmā, tas jāpiegādā ar ABC, kas iespējota pēc noklusējuma.
            E.   Ārējs barošanas bloks: ja displeju piegādā ar EPS, EPS jāatbilst Energy Star specifikācijām vai bezslodzes un aktīvā režīma energoefektivitātes vērtībām, kas paredzētas Energy Star programmas prasībās viena sprieguma maiņstrāvas–maiņstrāvas un maiņstrāvas–līdzstrāvas ārējiem barošanas blokiem. Energy Star specifikācijas un atbilstīgo ražojumu saraksts ir pieejams www.energystar.gov/powersupplies.
            F.   Barošanas pārvaldības prasības: displejam jābūt aprīkotam ar vismaz vienu pēc noklusējuma iespējotu mehānismu, kas displejam ļauj automātiski pāriet uz miega vai izslēgtu režīmu. Piemēram, datu vai tīkla savienojumam jāatbalsta displeja jaudas samazināšana saskaņā ar standarta mehānismiem, piemēram, displeja barošanas pārvaldības sistēmu. Displejiem, kas rada paši savu saturu, jābūt aprīkotiem ar sensoru vai taimeri, kurš ir iespējots pēc noklusējuma un automātiski iedarbina miega vai izslēgtu režīmu.
            3.   Energoefektivitātes kritēriji

            A.   Prasības ieslēgtā režīmā

            1.   Pirmā pakāpe
            Displejiem, kas pretendē uz Energy Star marķējumu, maksimālais enerģijas patēriņš ieslēgtā režīmā (PO vai PO1) nedrīkst pārsniegt vērtību, kura aprēķināta saskaņā ar turpmāk norādītajām formulām. Maksimālo enerģijas patēriņu ieslēgtā režīmā izsaka vatos un noapaļo līdz tuvākajai vata desmitdaļai.

               1.   tabula.

               Pirmās pakāpes prasības enerģijas patēriņam ieslēgtā režīmā

                        Displeju kategorijas

                        Maksimālais enerģijas patēriņš ieslēgtā režīmā (W)

                        Ekrāna izmērs pa diagonāli < 30 collu
                        Ekrāna izšķirtspēja ≤ 1,1 MP

                        PO = 6*(MP) + 0,05*(A) + 3

                        Ekrāna izmērs pa diagonāli < 30 collu
                        Ekrāna izšķirtspēja > 1,1 MP

                        PO = 9*(MP) + 0,05*(A) + 3

                        Ekrāna izmērs pa diagonāli 30–60 collu
                        Visu ekrānu izšķirtspēja

                        PO = 0,27*(A) + 8

                  Apzīmējumi:

                        MP

                        =

                        displeja izšķirtspēja (megapikseļos)

                        A

                        =

                        ekrāna redzamā daļa (kvadrātcollās)

                  Piemērs: displejam, kura izšķirtspēja ir 1 440 × 900 punktu jeb 1 296 000 pikseļu, ekrāna redzamās daļas izmērs pa diagonāli 19 collu un ekrāna redzamās daļas laukums 162 kvadrātcollas, maksimālais enerģijas patēriņš ieslēgtā režīmā būtu šāds: ((9 × 1,296) + (0,05 × 162)) + 3 = 22,8 vati, noapaļojot līdz tuvākajai vata desmitdaļai.

               2.   tabula.

               Pirmās pakāpes piemērs: maksimālā enerģijas patēriņa prasības ieslēgtā režīmā (1)

                        Ekrāna izmērs pa diagonāli
                        (collās)

                        Izšķirtspēja

                        Megapikseļi

                        Ekrāna izmēri
                        (collās)

                        Ekrāna laukums
                        (kvadrātcollās)

                        Maksimālais enerģijas patēriņš ieslēgtā režīmā
                        (vatos)

                        7

                        800 × 480

                        0,384

                        5,9 × 3,5

                        21

                        6,4

                        19

                        1 440 × 900

                        1,296

                        16,07 × 10,05

                        162

                        22,8

                        26

                        1 920 × 1 200

                        2,304

                        21,7 × 13,5

                        293

                        38,4

                        42

                        1 360 × 768

                        1,044

                        36 × 20

                        720

                        202,4

                        50

                        1 920 × 1 080

                        2,074

                        44 × 24

                        1 056

                        293,1

                  2.   Otrā pakāpe
            Displejiem, kas pretendē uz Energy Star marķējumu, maksimālo enerģijas patēriņu ieslēgtā režīmā aprēķina saskaņā ar šādām formulām: TBD.
            3.   Displeji ar automātisko spilgtuma vadību (ABC)
            Displejiem, ko piegādā ar ABC funkciju, kura iespējota pēc noklusējuma, maksimālā enerģijas patēriņa aprēķināšanai ieslēgtā režīmā izmanto citu formulu, proti,
            PO1 = (0,8* Ph) + (0,2* Pl),
            kur PO1 ir vidējais enerģijas patēriņš ieslēgtā režīmā vatos, noapaļojot līdz tuvākajai vata desmitdaļai, Ph ir enerģijas patēriņš ieslēgtā režīmā ar augstu kopējā apgaismojuma intensitāti, bet Pl – enerģijas patēriņš ieslēgtā režīmā ar zemu kopējā apgaismojuma intensitāti. Šajā formulā pieņemts, ka 20 % laika displejs atradīsies apstākļos ar zemu kopējā apgaismojuma intensitāti.
            B.   Prasības miega un izslēgtā režīmā

            1.   Pirmā un otrā pakāpe
            Displejiem, kas pretendē uz Energy Star marķējumu, maksimālais enerģijas patēriņš miega un izslēgtā režīmā nedrīkst pārsniegt 3. tabulā norādīto līmeni. Displejiem, ko var iestatīt vairākos miega režīmos (t. i., miega un dziļa miega režīmā), visos miega režīmos jāatbilst miega režīma prasībām.

               Piemērs: displejs, kura testa rezultāti miega režīmā ir 3 vati un dziļa miega režīmā – 2 vati, nebūtu atbilstīgs, jo vienā no miega režīmiem enerģijas patēriņš pārsniedz pirmajā pakāpē noteikto 2 vatu ierobežojumu.

               3.   tabula.

               Enerģijas patēriņa prasības visiem displejiem miega un izslēgtā režīmā

                        Režīmi

                        Pirmā pakāpe

                        Otrā pakāpe

                        Maksimālais enerģijas patēriņš miega režīmā (W)

                        ≤ 2

                        ≤ 1

                        Maksimālais enerģijas patēriņš izslēgtā režīmā (W)

                        ≤ 1

                        ≤ 1

                  4.   Testa prasības

               Kā izmantot šo iedaļu

               EPA un Eiropas Komisija pēc iespējas izmanto vispāratzītu ražošanas nozares praksi ražojumu veiktspējas un enerģijas patēriņa mērīšanai parastos ekspluatācijas apstākļos. Šajās specifikācijās izklāstīto testa metožu pamatā ir Video elektronikas standartu asociācijas (VESA) Displeju metroloģijas komitejas un Starptautiskās elektrotehnikas komitejas (IEC) standarti. Gadījumos, kad VESA un IEC standarti ir izrādījušies nepietiekami Energy Star programmas vajadzībām, tie ir papildināti ar testēšanas un mērījumu metodēm, kas izstrādātas sadarbībā ar ražošanas nozares pārstāvjiem.
            Lai nodrošinātu saskanīgu elektronikas ražojumu enerģijas patēriņa mērīšanas procedūru, kas ļauj atkārtoti iegūt testa rezultātus un nepieļauj ārēju faktoru negatīvu ietekmi uz rezultātiem, jārīkojas saskaņā ar turpmāk aprakstīto protokolu. Tam ir četras galvenās daļas:

                        —

                        testa apstākļi un instrumenti,

                        —

                        iestate,

                        —

                        testa metode,

                        —

                        dokumenti.

               Piezīme: testa metode ir aprakstīta 1. un 2. papildinājumā. Testa procedūra displejiem, kuru ekrāna redzamās daļas izmērs pa diagonāli ir mazāks nekā (<) 30 collu, ir aprakstīta 1. papildinājumā. Testa procedūra displejiem, kuru ekrāna redzamās daļas izmērs pa diagonāli ir no 30 līdz 60 collām, ir aprakstīta 2. papildinājumā.
            Partneri pēc izvēles var veikt testa uzņēmuma laboratorijā vai neatkarīgā laboratorijā.

               Laboratoriju kvalitātes vadība

            Partneriem jātestē un jāsertificē tie ražojumu modeļi, kas atbilst Energy Star pamatnostādnēm. Veicot testus, lai nodrošinātu ražojumu atbilstību Energy Star prasībām, ražojumi jātestē laboratorijās, kurās ir ieviestas kvalitātes vadības procedūras testu un kalibrācijas validēšanas uzraudzībai. Energy Star iesaka veikt šos testus laboratorijās, kas ievēro testēšanas un kalibrēšanas laboratoriju kompetences vispārīgās prasības saskaņā ar starptautisko standartu ISO/IEC 17025.

               Testa apstākļi un instrumenti

            A.   Jaudas mērījumu protokoli

            Displeja vidējo faktisko enerģijas patēriņu mēra ieslēgtā režīmā, miega režīmā un izslēgtā režīmā. Veicot ražojuma modeļa sertificēšanai vajadzīgos mērījumus, testējamajai iekārtai (Unit Under Test – UUT) sākotnēji jābūt tādā pašā kārtībā (piemēram, tās konfigurācijai un iestatījumiem) kā tad, kad to nosūta pasūtītājam, ja vien ražojums nav jāpieregulē saskaņā ar turpmāk minētajām norādēm.

                        1.

                        Jaudu mēra punktā, kas atrodas starp kontaktrozeti vai barošanas avotu un UUT.

                        2.

                        Ja ražojuma barošanas avots ir energotīkls, USB, IEEE 1394, Ethernet tīkls, tālruņu sistēma vai cits avots vai avotu kombinācija, atbilstības noteikšanai jāizmanto ražojuma patērētais tīrais enerģijas daudzums no maiņstrāvas tīkla (ņemot vērā maiņstrāvas–līdzstrāvas pārveidošanas zudumus).

                        3.

                        Ja ražojuma barošanas avots ir zema sprieguma standarta līdzstrāvas avots (piemēram, USB, USB PlusPower, IEEE 1394 un Ethernet tīkls), līdzstrāvas iegūšanai izmanto piemērotu maiņstrāvas avotu. Šā maiņstrāvas avota enerģijas patēriņu mēra un reģistrē kā UUT enerģijas patēriņu.

                        4.

                        Displejiem, kas saņem barošanu no USB savienojuma, izmanto ar barošanu apgādātu centrmezglu, kurš apkalpo tikai testējamo displeju. Displejiem, kas saņem barošanu no Ethernet tīkla vai USB PlusPower, var mērīt jaudas sadales ierīces jaudu ar pievienotu displeju un bez tā un jaudas starpību reģistrēt kā displeja patērēto jaudu. Testa veicējam jāapstiprina, ka šī metode pietiekami precīzi atspoguļo iekārtas līdzstrāvas patēriņu, ietverot zināmu barošanas avota un sadales neefektivitātes pielaidi.

                        5.

                        Ja ražojuma barošanas avots var būt gan maiņstrāvas, gan zema sprieguma standarta līdzstrāvas avots, iekārtu testē, kad tā ir pieslēgta maiņstrāvas avotam.

                  B.   Prasības ievades jaudas maiņstrāvai

                        Barošanas avota spriegums

                        Ziemeļamerika/Taivāna

                        115 (± 1 %) voltu maiņstrāva, 60 Hz (± 1 %)

                        Eiropa/Austrālija/Jaunzēlande

                        230 (± 1 %) voltu maiņstrāva, 50 Hz (± 1 %)

                        Japāna

                        100 (± 1 %) voltu maiņstrāva, 50 Hz (± 1 %)/60 Hz (± 1 %)

                           Piezīme: ražojumiem ar nominālo maksimālo jaudu > 1,5 kW pieļaujamā sprieguma amplitūda ir ± 4 %

                        Kopējie harmonikas kropļojumi (Total Harmonic Distortion – THD) (spriegums)

                        < 2 % THD (< 5 % ražojumiem ar nominālo maksimālo jaudu > 1,5 kW)

                        Apkārtējās vides temperatūra

                        23 °C ± 5 °C

                        Relatīvais gaisa mitrums

                        10–80 %

                        (Atsauce: IEC 62301 Ed 1.0: Household Electrical Appliances – Measurement of Standby Power (IEC 62301, 1.0 red.: sadzīves elektroierīces – enerģijas patēriņa mērījumi nodroses režīmā), 4.2. un 4.3. iedaļa)

                  C.   Apstiprināti mēraparāti

            Apstiprinātiem mēraparātiem ir šādi raksturlielumi (2):

                        —

                        strāvas amplitūdas koeficients – 3 vai vairāk pie nominālās diapazona vērtības,

                        —

                        strāvas diapazona zemākā robeža – 10 mA vai mazāk.

                  Jaudas mērinstrumenta izšķirtspēja ir:

                        —

                        0,01 W vai augstāka, mērot jaudu līdz 10 W,

                        —

                        0,1 W vai augstāka, mērot jaudu no 10 W līdz 100 W,

                        —

                        1 W vai augstāka, mērot par 100 W lielāku jaudu.

                  Papildus iepriekš minētajiem ieteicami šādi raksturlielumi:

                        —

                        frekvences raksturlīkne – vismaz 3 kHz,

                        —

                        kalibrācijas standarts, kas atbilst ASV Nacionālā standartu un tehnoloģijas institūta (NIST) standartam.

                  Tāpat vēlams, lai mērinstrumenti spētu izmērīt vidējo jaudu jebkurā lietotāja izraudzītā laikposmā (visprecīzākās ierīces veic iekšēju aprēķinu, uzkrāto enerģiju dalot ar aizritējušo laiku). Alternatīvi mērinstrumentam būtu jāspēj integrēt enerģiju jebkurā lietotāja izvēlētā laikposmā ar šādiem parametriem: 0,1 mWh liela vai mazāka energopatēriņa jutība, aprēķinu laika skalas vienība ir 1 sekunde vai mazāks laika posms.
            D.   Precizitāte

            Jaudai, kas ir 0,5 W vai lielāka, mērījumu nenoteiktība 95 % ticamības līmenī nepārsniedz 2 %. Jaudai, kas ir mazāka par 0,5 W, mērījumu nenoteiktība 95 % ticamības līmenī nepārsniedz 0,01 W (3).
            Visi mērījumu rezultāti jāizsaka vatos, noapaļojot līdz tuvākajai vata desmitdaļai.
            E.   Tumšas telpas apstākļi

            Spilgtuma testēšana vienmēr notiek tumšas telpas apstākļos. Displeja ekrāna apgaismojuma pakāpei (E) izslēgtā režīmā jābūt 1,0 Lux vai mazākai. Mērījumi jāveic izslēgtā darba režīmā ar gaismas mērierīci (LMD) perpendikulāri displeja ekrāna viduspunktam (atsauce: VESA FPDM Standarts 2.0, 301-2F iedaļa).
            F.   Gaismas mērīšanas protokoli

            Ja jāveic gaismas mērījumi, piemēram, jāmēra apgaismojuma pakāpe un spilgtums, displeju novieto tumšas telpas apstākļos un izmanto LMD. Mērījumus ar LMD veic perpendikulāri displeja ekrāna viduspunktam (atsauce: VESA FPDM Standarts 2.0, A115. pielikums). Mērāmais ekrāna virsmas laukums ietver vismaz 500 pikseļu, ja vien tas nepārsniedz taisnstūra laukuma ekvivalentu ar sānu malu garumu 10 % no ekrāna redzamās daļas augstuma un platuma (tādā gadījumā piemēro šo ierobežojumu). Tomēr apgaismotais laukums nedrīkst būt mazāks par laukumu, ko mēra ar LMD (atsauce: VESA FPDM Standarts 2.0, 301-2H iedaļa).

               Iestate

            A.   Perifērās ierīces

            Universālās secīgās kopnes (USB) centrmezgliem vai pieslēgvietām nepievieno nekādas perifērās ierīces. Lai līdz minimumam samazinātu ar displeju nesaistīto enerģijas patēriņu, jebkuru iebūvētu skaļruni, televīzijas tūneri vai citu ierīci drīkst iestatīt zemākajā lietotāja ieregulējamajā enerģijas patēriņa režīmā.
            B.   Ierīču pārveidošana

            Nav atļauts ierīces pārveidot, piemēram, noņemt shēmas vai veikt citas darbības, kas nav atļautas parastam lietotājam.
            C.   Analogā vai digitālā saskarne

            Partneriem displeji jātestē, izmantojot analogo saskarni, izņemot gadījumus, kad šādas saskarnes nav (t. i., ja jātestē ciparsaskarnes displeji, kas saskaņā ar šo testa metodi definēti kā displeji, kam ir vienīgi ciparsaskarne). Informāciju par ciparsaskarnes displeju spriegumu skatīt papildinājuma 1. zemsvītras piezīmē un atkarībā no UTT redzamās ekrāna daļas izmēra pa diagonāli testu veikt saskaņā ar 1. un/vai 2. papildinājumā aprakstīto testa metodi, izmantojot digitālo signālu ģeneratoru.
            D.   Modeļi, kas var darboties ar vairākām maiņstrāvas sprieguma/frekvenču kombinācijām

            Partneri testē, kvalificē un dokumentē apstākļus, ko piemēro katram tirgum, kurā to ražojumus pārdod kā Energy Star ražojumus.
            Piemērs: lai ražojumam varētu piešķirt Energy Star marķējumu ASV un Eiropā, tam jābūt atbilstīgam gan 115 V/60 Hz, gan 230 V/50 Hz kombinācijā. Ja ražojums atbilst Energy Star prasībām tikai vienā sprieguma/frekvences kombinācijā (piemēram, 115 V/60 Hz), to drīkst apstiprināt un reklamēt kā Energy Star ražojumu tikai reģionos, kur izmanto testēšanā lietoto sprieguma/frekvences kombināciju (piemēram, Ziemeļamerikā un Taivānā).
            E.   Ārēji barošanas bloki

            Displeji, ko piegādā ar ārējiem barošanas blokiem, jātestē, izmantojot vienīgi piegādātos EPS. Tos nedrīkst aizstāt ar citiem barošanas blokiem.
            F.   Krāsu vadība

            Visus krāsu vadības iestatījumus (toni, piesātinājumu, kontrastainību utt.) iestata atbilstoši rūpnīcas noklusējuma iestatījumiem.
            G.   Izšķirtspēja un atsvaidzes frekvence

            Izšķirtspēja un atsvaidzes frekvence atšķiras atkarībā no tehnoloģijas:

                        1)

                           LCD displejiem un displejiem, kuros izmantotas citas tehnoloģijas ar noteiktu pikseļu skaitu, pikseļu formātu iestata atbilstoši ekrānspecifiskajam (native) līmenim. LCD displejiem iestata 60 Hz atsvaidzes frekvenci, ja vien partneris īpaši nav ieteicis citu atsvaidzes frekvenci, kuru tādā gadījumā izmanto;

                        2)

                           CRT displejiem pikseļu formātu iestata vēlamajā augstākās izšķirtspējas pikseļu formātā, kāds paredzēts darbībā ar 75 Hz atsvaidzes frekvenci. Testā pikseļu formāta atsvaidzei jāizmanto VESA Discrete Monitor Timing (DMT) vai jaunāks ražošanas nozares standarts. CRT displejiem testētajā formātā jāatbilst visām partnera noteiktajām kvalitātes specifikācijām.

                  H.   Iesilšana

            Pirms testa mērījumu sākšanas UUT vismaz 20 minūtes jāiesilst (atsauce: VESA FPDM Standarts 2.0 iesilšanas testiem, 301-2D vai 305-3. iedaļa).
            I.   Stabilitāte

            Enerģijas patēriņa mērījumus reģistrē tikai pēc tam, kad mērinstrumenta rādījumi 3 minūšu periodā ir nostabilizējušies 1 % robežās (atsauce: IEC 4.3.1.).

               Testa metode

            Veicot šos testus, partneri apņemas izmantot piemērojamās testa procedūras, kas atkarībā no UUT ekrāna redzamās daļas izmēra pa diagonāli ir aprakstītas 1. un/vai 2. papildinājumā.
            Lai testētu displejus, kuru ekrāna redzamās daļas izmērs pa diagonāli ir mazāks nekā (<) 30 collu, izmanto 1. papildinājumu.
            Lai testētu displejus, kuru ekrāna redzamās daļas izmērs pa diagonāli ir no 30 līdz 60 collām, izmanto 2. papildinājumu.

               Dokumenti

            A.   Informācijas iesniegšana par atbilstīgiem ražojumiem attiecīgi EPA vai Eiropas Komisijai

            Partneriem jāsertificē tie ražojumu modeļi, kas atbilst Energy Star pamatnostādnēm, un jāsniedz informācija attiecīgi EPA, izmantojot Ražojumu iesniegšanas tiešsaistes rīku, vai Eiropas Komisijai. Informācija par Energy Star marķējumam atbilstīgiem ražojumiem, ieskaitot informāciju par jauniem modeļiem, jāsniedz katru gadu vai – ja partneris vēlas – biežāk.
            B.   Atbilstīgu ražojumu grupas

            Displeju modeļu grupas, ko ražo ar vienādu korpusu un kas atšķiras tikai ietvara un krāsas ziņā, var atzīt par atbilstīgām, ja ir iesniegti testa dati par vienu, reprezentatīvu modeli. Bez vajadzības iesniegt jaunus testa datus marķējumu saglabā arī modeļi, kas nav mainīti vai atšķiras no iepriekšējā gadā pārdotajiem modeļiem tikai apdares ziņā.
            C.   Testējamo iekārtu skaits

            Saskaņā ar Eiropas normatīvu 50301 (atsauce: BSI 03-2001, BS EN 50301:2001, Methods of Measurement for the Power Consumption of Audio, Video, and Related Equipment (Audio, video un saistīta aprīkojuma enerģijas patēriņa mērīšanas metodes), A pielikums) EPA un Eiropas Komisija ir noteikušas testa procedūru, saskaņā ar kuru testējamo iekārtu skaits ir atkarīgs no pirmās testētās iekārtas testa rezultāta:

                        1)

                        ja UUT stabilais enerģijas patēriņš (steady power consumption) kādā no trim darbības režīmiem pārsniedz 85 % no Energy Star specifikācijās noteiktās robežas, testē vēl divas tā paša modeļa iekārtas;

                        2)

                        informāciju par visu trīs testējamo iekārtu enerģijas patēriņu paziņo attiecīgi EPA, izmantojot ražojumu iesniegšanas tiešsaistes rīku, vai Eiropas Komisijai kopā ar informāciju par trīs testos reģistrēto vidējo enerģijas patēriņu ieslēgtā, miega un izslēgtā režīmā;

                        3)

                        papildu iekārtas nav jātestē, ja pirmās testējamās iekārtas stabilais enerģijas patēriņš visos trīs darbības režīmos nepārsniedz 85 % no Energy Star specifikācijās noteiktās robežas;

                        4)

                        lai modeli varētu atzīt par atbilstīgu Energy Star prasībām, neviena no testējamo iekārtu testa vērtībām nedrīkst pārsniegt Energy Star specifikācijās noteiktās vērtības;

                        5)

                        šo pieeju precīzāk ilustrē nākamais piemērs.

                           Piemērs: vienkāršojot pieņem, ka saskaņā ar specifikācijām enerģijas patēriņš ir 100 vatu vai mazāks un attiecas uz vienu darba režīmu. Tātad 15 % robežvērtība būtu 85 vati.

                                    —

                                    Ja pirmās iekārtas mērījumu rezultāts ir 80 vatu, papildu testi nav jāveic, un modelis ir atbilstīgs (80 vatu nepārsniedz 85 % no Energy Star atbilstības robežas).

                                    —

                                    Ja pirmās iekārtas mērījumu rezultāts ir 85 vati, papildu testi nav jāveic, un modelis ir atbilstīgs (85 vati ir tieši 85 % no Energy Star atbilstības robežas).

                                    —

                                    Ja pirmās iekārtas mērījumu rezultāts ir 85,1 vats, atbilstības noteikšanai testē vēl divas iekārtas (85,1 vats pārsniedz 85 % no Energy Star atbilstības robežas).

                                    —

                                    Ja trīs iekārtu mērījumu rezultāti ir 90, 98 un 105 vati, modelis nav atbilstīgs Energy Star marķējumam (lai gan mērījumu vidējā vērtība ir 98 vati), jo viena no vērtībām (105) pārsniedz Energy Star specifikācijās noteikto vērtību.

                  5.   Lietotāja saskarne

            Partneriem ražojumi noteikti būtu jāprojektē saskaņā ar lietotāja saskarnes standartu IEEE P1621: Standard for User Interface Elements in Power Control of Electronic Devices Employed in Office/Consumer Environments (Lietotāja saskarnes elementi biroju/patērētāju vidē izmantojamu elektronisku ierīču jaudas vadībā). Saskaņā ar izstrādāto jaudas pārvaldības vadības projektu standarta mērķis ir panākt viendabīgāku un intuitīvāku visu elektronisko ierīču jaudas vadību. Sīkāku informāciju sk. tīmekļa vietnē http://eetd.LBL.gov/Controls.
            6.   Spēkā stāšanās diena

            Diena, kad partneri drīkst sākt apstiprināt Energy Star prasībām atbilstošus ražojumus saskaņā ar specifikāciju versiju 5.0, ir Nolīguma spēkā stāšanās diena. Visi iepriekšējie nolīgumi, kuru priekšmets ir Energy Star prasībām atbilstoši displeji, attiecībā uz displejiem, kuru ekrāna redzamās daļas izmērs pa diagonāli nepārsniedz (<) 30 collu, zaudē spēku 2009. gada 29. oktobrī, bet attiecībā uz displejiem, kuru ekrāna redzamās daļas izmērs pa diagonāli ir no 30 līdz 60 collām – 2010. gada 29. janvārī.
            A.   Atbilstīgi ražojumi saskaņā ar specifikāciju versijas 5.0 pirmo pakāpi

            Diena, kad stājas spēkā specifikāciju versijas 5.0 pirmā pakāpe, ir atkarīga no displeja izmēra un ir norādīta tabulā. Visiem ražojumiem, kuru ražošanas diena ir tabulā norādītā vai vēlāka diena – tostarp modeļiem, kam atbilstība sākotnēji apstiprināta saskaņā ar versiju 4.1 – jāatbilst versijas 5.0 jaunajām prasībām, lai tos atzītu par atbilstīgiem Energy Star prasībām (ieskaitot tādu modeļu papildu sūtījumus, kam atbilstība sākotnēji apstiprināta saskaņā ar versiju 4.1). Katrai iekārtai ir savs ražošanas laiks, un tas ir laiks (piemēram, mēnesis un gads), kad iekārtu uzskata par pilnīgi samontētu.

                        Displeju kategorijas

                        Pirmās pakāpes spēkā stāšanās diena

                        Ekrāna izmērs pa diagonāli līdz 30 collām

                        2009. gada 30. oktobris

                        Ekrāna izmērs pa diagonāli no 30 līdz 60 collām

                        2010. gada 30. janvāris

                  B.   Atbilstīgi ražojumi saskaņā ar specifikāciju versijas 5.0 otro pakāpi

            Šo specifikāciju otrais posms – otrā pakāpe – stāsies spēkā 2011. gada 30. oktobrī un attieksies uz iekārtām, kas ražotas 2011. gada 30. oktobrī vai vēlāk. Piemēram, iekārtai, kuras ražošanas diena ir 2011. gada 30. oktobris, jāatbilst otrās pakāpes specifikācijām, lai to atzītu par atbilstīgu Energy Star prasībām.
            C.   Iepriekš iegūtu tiesību izmantošanas aizliegums

            Saskaņā ar šo Energy Star specifikāciju versiju 5.0 EPA un Eiropas Komisija neatļauj izmantot iepriekš iegūtas tiesības. Energy Star atbilstības apstiprinājumu, kas piešķirts saskaņā ar versiju 4.1, automātiski nepiešķir uz attiecīgā ražojuma modeļa visu ražošanas laiku. Tāpēc katram ražojumam, ko ražošanas partneris pārdod, piedāvā tirgū vai apzīmē kā Energy Star ražojumu, jāatbilst jaunākajām specifikācijām, kuras ir spēkā tā ražošanas dienā.
            7.   Specifikāciju turpmāka pārskatīšana

               EPA un Eiropas Komisija saglabā tiesības grozīt šīs specifikācijas, ja tehnoloģiju un/vai tirgus pārmaiņu ietekmē mazināsies to lietderība attiecībā uz patērētājiem, ražošanas nozari vai vidi. Saskaņā ar pašreizējo stratēģiju specifikācijas pārskatīs, apspriežoties ar ieinteresētajām pusēm.

               EPA un Eiropas Komisija periodiski veiks tirgus novērtējumu, raugoties no energoefektivitātes un jaunu tehnoloģiju viedokļa. Ieinteresētajām pusēm kā vienmēr būs iespēja darīt zināmus to rīcībā esošos datus, iesniegt priekšlikumus un paust bažas. EPA un Eiropas Komisija centīsies nodrošināt, lai ar šo specifikāciju pirmo un otro pakāpi atzītu energoefektīvākos tirgū pieejamos modeļus un atzinību gūtu tie partneri, kas ir ieguldījuši darbu, lai vēl vairāk uzlabotu energoefektivitāti.

               1. papildinājums

                  Testa procedūras displejiem, kuru ekrāna redzamās daļas izmērs pa diagonāli ir mazāks nekā (<) 30 collu

               KAD JĀIZMANTO ŠIS DOKUMENTS
               Šajā dokumentā ir aprakstītas testa procedūras, ko saskaņā ar Energy Star programmas displeju specifikāciju versiju 5.0 piemēro displejiem, kuru ekrāna redzamās daļas izmērs pa diagonāli nepārsniedz (<) 30 collu. Procedūras jāizmanto, lai noteiktu testējamās iekārtas (UUT) enerģijas patēriņu ieslēgtā, miega un izslēgtā režīmā. Šajā papildinājumā ir iekļautas atsevišķas procedūras šādiem ražojumu veidiem:

                           —

                              CRT displejiem,

                           —

                           displejiem ar noteiktu pikseļu skaitu, kam nav pēc noklusējuma iespējotas automātiskās spilgtuma vadības (ABC),

                           —

                           displejiem ar noteiktu pikseļu skaitu, kam ir pēc noklusējuma iespējota ABC.

                     1.   Testa metode CRT displejiem

               A.   Testa apstākļi, instrumenti un iestate

               Pirms UUT testa nodrošina pareizos testa apstākļus, instrumentus un iestati, kā norādīts displeju specifikāciju iedaļās par ražojumu testa apstākļiem un instrumentiem un par ražojumu testa iestati.
               B.   Ieslēgts režīms

                           1.

                           Testējamo paraugu pievieno kontaktrozetei vai barošanas avotam un testa aprīkojumam.

                           2.

                           Visu testa aprīkojumu pievieno barošanai un pareizi ieregulē barošanas avota spriegumu un frekvenci.

                           3.

                           Pārliecinās par testējamās iekārtas normālu darbību un visus iestatījumus, ko atļauts ieregulēt pasūtītājam, atstāj kā rūpnīcas noklusējuma iestatījumus.

                           4.

                           Testējamo iekārtu ieregulē ieslēgtā režīmā ar tālvadības ierīci vai ieslēgšanas/izslēgšanas slēdzi, kas atrodas testējamās iekārtas korpusā.

                           5.

                           Pagaida, līdz UUT sasniedz darba temperatūru (aptuveni 20 minūtes).

                           6.

                           Iestata attiecīgo displeja režīmu (skatīt iedaļas par ražojumu testa iestati G punktu “Izšķirtspēja un atsvaidzes frekvence”).

                           7.

                           Rada tumšas telpas apstākļus (skatīt iedaļas par ražojumu testa apstākļiem un instrumentiem F punktu “Gaismas mērīšanas protokoli” un E punktu “Tumšas telpas apstākļi”).

                           8.

                           Iestata izmēru un spilgtumu; to dara šādi:

                                       a)

                                       veido AT01P (līdzināšanas mērķis 01, pozitīvs režīms) paraugu, kas atbilst ekrāna izmēram (VESA FPDM Standarts 2.0, A112-2F, AT01P) un ko izmanto, lai displejam ieregulētu partnera ieteikto attēla izmēru, kurš parasti ir nedaudz mazāks par maksimāli redzamo ekrāna izmēru;

                                       b)

                                       eksponē testa paraugu (VESA FPDM Standarts 2.0, A112-2F, SET01K), kurā redzamas astoņas pelēkas krāsas nokrāsas no pilnīgi melnas (0 voltu) līdz pilnīgi baltai krāsai (0,7 volti) (4). Ievades signālu līmeņi atbilst VESA Video signālu standarta (VSIS) versijas 1.0 redakcijai 2.0 (2002. gada decembris);

                                       c)

                                       displeja spilgtuma vadības parametru (ja iespējams), sākot no maksimālā līmeņa, samazina līdz iestatījumam, kurā tikai nedaudz redzams zemākais melnās joslas līmenis (VESA FPDM Standarts 2.0, 301-3K);

                                       d)

                                       eksponē testa paraugu (VESA FPDM Standarts 2.0, A112-2H, L80), kurā redzams pilnīgi balts (0,7 volti) laukums, kas aizņem 80 % no attēla;

                                       e)

                                       ieregulē kontrastainības vadības parametru līdz šādam ekrāna baltā laukuma spilgtuma iestatījumam: 100 cd/m2

                                       f)

                                       saskaņā ar VESA FPDM Standartu 2.0, 302-1. iedaļa. (Ja displeja maksimālais spilgtums ir mazāks par norādīto standarta spilgtumu, tehniķis izmanto maksimālo spilgtumu un paziņo šo vērtību attiecīgi EPA vai Eiropas Komisijai kopā ar citiem iesniedzamajiem testa dokumentiem. Arī tad, ja displeja minimālais spilgtums ir lielāks par paredzēto spilgtumu, tehniķis izmanto minimālo spilgtumu un paziņo šo vērtību attiecīgi EPA vai Eiropas Komisijai.);

                                       g)

                                       spilgtuma vērtību paziņo attiecīgi EPA vai Eiropas Komisijai kopā ar citiem iesniedzamajiem testa dokumentiem.

                           9.

                           Pēc spilgtuma iestatīšanas tumšas telpas apstākļi vairs nav vajadzīgi.

                           10.

                           Iestata jaudas mēraparāta strāvas diapazonu. Izvēlētajai pilnas skalas vērtībai, reizināt ar strāvas amplitūdas nominālo koeficientu (Ipeak/Irms), jābūt lielākai par osciloskopa strāvas līknes augstākā punkta vērtību.

                           11.

                           Ļauj nostabilizēties jaudas mēraparāta rādījumiem un nolasa faktiskos jaudas rādījumus, kas izteikti vatos. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās (skatīt iedaļas par ražojumu testa iestati I punktu “Stabilitāte”).

                           12.

                           Pieraksta enerģijas patēriņu un kopējo pikseļu formātu (redzamie horizontālie × vertikālie pikseļi), lai aprēķinātu pikseļus/vatus.

                     C.   Miega režīms (barošanas slēdzis ieslēgts, nav video signāla)

                           1.

                           Ieslēgta režīma testa noslēgumā iedarbina displeja miega režīmu. Ieregulēšanas metodi dokumentē vienlaikus ar secīgajām darbībām, ko veic, lai pārietu uz miega režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Atstāj displeju miega režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot iekārtas mērījumus miega režīmā, testa veicējs neņem vērā ievades sinhronizācijas signāla testa ciklu (input sync signal check cycle).

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu). Ja ierīcei ir dažādi miega režīmi, ko var izvēlēties manuāli, mērījumi jāveic režīmā, kurā ierīcei ir augstākais enerģijas patēriņš. Ja režīmu ciklus iestata automātiski, mērīšanas laikam jābūt pietiekami ilgam, lai iegūtu faktiskos vidējos rādītājus, kas ietver visus režīmus.

                     D.   Izslēgts režīms (barošanas slēdzis izslēgts)

                           1.

                           Miega režīma testa noslēgumā iedarbina displeja izslēgto režīmu, izmantojot lietotājam vieglāk pieejamo barošanas slēdzi. Ieregulēšanas metodi dokumentē vienlaikus ar secīgajām darbībām, ko veic, lai pārietu uz izslēgtu režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Displeju atstāj izslēgtā režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot modeļa mērījumus izslēgtā režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu).

                     E.   Rezultātu paziņošana

               Pēc šīs testa procedūras beigām šo specifikāciju ražojumu testa dokumentu iedaļā iepazīstas ar norādēm par testa rezultātu paziņošanu attiecīgi EPA vai Eiropas Komisijai.
               2.   Testa metode displejiem ar noteiktu pikseļu skaitu, kam nav pēc noklusējuma iespējotas automātiskās spilgtuma vadības (ABC)

               A.   Testa apstākļi, instrumenti un iestate

               Pirms UUT testa nodrošina pareizos testa apstākļus, instrumentus un iestati, kā norādīts displeju specifikāciju iedaļās par ražojumu testa apstākļiem un instrumentiem un par ražojumu testa iestati.
               B.   Ieslēgts režīms

                           1.

                           Testējamo paraugu pievieno kontaktrozetei vai barošanas avotam un testa aprīkojumam.

                           2.

                           Visu testa aprīkojumu pievieno barošanai un pareizi ieregulē barošanas avota spriegumu un frekvenci.

                           3.

                           Pārliecinās par testējamās iekārtas normālu darbību un visus iestatījumus, ko atļauts ieregulēt pasūtītājam, atstāj kā rūpnīcas noklusējuma iestatījumus.

                           4.

                           Testējamo iekārtu ieregulē ieslēgtā režīmā ar tālvadības ierīci vai ieslēgšanas/izslēgšanas slēdzi, kas atrodas testējamās iekārtas korpusā.

                           5.

                           Pagaida, līdz UUT sasniedz darba temperatūru (aptuveni 20 minūtes).

                           6.

                           Iestata pareizo displeja režīmu (skatīt iedaļas par ražojumu testa iestati G punktu “Izšķirtspēja un atsvaidzes frekvence”).

                           7.

                           Rada tumšas telpas apstākļus (skatīt iedaļas par ražojumu testa apstākļiem un instrumentiem F punktu “Gaismas mērīšanas protokoli” un E punktu “Tumšas telpas apstākļi”).

                           8.

                           Iestata izmēru un spilgtumu; to dara šādi:

                                       a)

                                       eksponē testa paraugu (VESA FPDM Standarts 2.0, A112-2F, SET01K), kurā redzamas astoņas pelēkas krāsas nokrāsas no pilnīgi melnas (0 voltu) līdz pilnīgi baltai krāsai (0,7 volti). Ievades signālu līmeņi atbilst VESA Video signālu standarta (VSIS) versijas 1.0 redakcijai 2.0 (2002. gada decembris);

                                       b)

                                       ieregulējot spilgtuma un kontrastainības vadības funkciju līdz maksimumam, tehniķis testē vismaz to, vai var atšķirt balto un gandrīz balto pelēko nokrāsu. Ja balto un gandrīz balto pelēko nokrāsu nevar atšķirt, ieregulē kontrastainību, līdz minētās nokrāsas var atšķirt;

                                       c)

                                       tehniķis eksponē testa paraugu (VESA FPDM Standarts 2.0, A112-2H, L80), kurā redzams pilnīgi balts (0,7 volti) laukums, kas aizņem 80 % no attēla;

                                       d)

                                       tehniķis ieregulē spilgtumu līdz šādam ekrāna baltā laukuma spilgtuma iestatījumam saskaņā ar VESA FPDM Standartu 2.0, 302-1. iedaļa:

                                                   Ražojumi

                                                   Cd/m2

                                                   Ar izšķirtspēju, kas nepārsniedz 1,1 MP

                                                   175

                                                   Ar izšķirtspēju, kas pārsniedz 1,1 MP

                                                   200

                                             (Ja displeja maksimālais spilgtums ir mazāks par tabulā norādīto standarta spilgtumu, tehniķis izmanto maksimālo spilgtumu un paziņo šo vērtību attiecīgi EPA vai Eiropas Komisijai kopā ar citiem iesniedzamajiem testa dokumentiem. Arī tad, ja displeja minimālais spilgtums ir lielāks par paredzēto spilgtumu, tehniķis izmanto minimālo spilgtumu un paziņo šo vērtību attiecīgi EPA vai Eiropas Komisijai.);

                                       e)

                                       spilgtuma vērtību paziņo attiecīgi EPA vai Eiropas Komisijai kopā ar citiem iesniedzamajiem testa dokumentiem.

                           9.

                           Pēc spilgtuma iestatīšanas tumšas telpas apstākļi vairs nav vajadzīgi.

                           10.

                           Iestata jaudas mēraparāta strāvas diapazonu. Izvēlētajai pilnas skalas vērtībai, reizināt ar strāvas amplitūdas nominālo koeficientu (Ipeak/Irms), jābūt lielākai par osciloskopa strāvas līknes augstākā punkta vērtību.

                           11.

                           Ļauj nostabilizēties jaudas mēraparāta rādījumiem un nolasa faktiskos jaudas rādījumus, kas izteikti vatos. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās (skatīt iedaļas par ražojumu testa iestati I punktu “Stabilitāte”).

                           12.

                           Pieraksta enerģijas patēriņu un kopējo pikseļu formātu (redzamie horizontālie × vertikālie pikseļi), lai aprēķinātu pikseļus/vatus.

                     C.   Miega režīms (barošanas slēdzis ieslēgts, nav video signāla)

                           1.

                           Ieslēgta režīma testa noslēgumā iedarbina displeja miega režīmu. Ieregulēšanas metodi dokumentē vienlaikus ar secīgajām darbībām, ko veic, lai pārietu uz miega režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Atstāj displeju miega režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot iekārtas mērījumus miega režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu). Ja ierīcei ir dažādi miega režīmi, ko var izvēlēties manuāli, mērījumi jāveic režīmā, kurā ierīcei ir augstākais enerģijas patēriņš. Ja režīmu ciklus iestata automātiski, mērīšanas laikam jābūt pietiekami ilgam, lai iegūtu faktiskos vidējos rādītājus, kas ietver visus režīmus.

                     D.   Izslēgts režīms (barošanas slēdzis izslēgts)

                           1.

                           Miega režīma testa noslēgumā iedarbina displeja izslēgto režīmu, izmantojot lietotājam vieglāk pieejamo barošanas slēdzi. Ieregulēšanas metodi dokumentē vienlaikus ar secīgajām darbībām, ko veic, lai pārietu uz izslēgtu režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Displeju atstāj izslēgtā režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot modeļa mērījumus izslēgtā režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu).

                     E.   Rezultātu paziņošana

               Pēc šīs testa procedūras beigām šo specifikāciju ražojumu testa dokumentu iedaļā iepazīstas ar norādēm par testa rezultātu paziņošanu attiecīgi EPA vai Eiropas Komisijai.
               3.   Testa metode displejiem ar noteiktu pikseļu skaitu, kam ir pēc noklusējuma iespējota automātiskā spilgtuma vadība (ABC)

               A.   Testa apstākļi, instrumenti un iestate

               Pirms UUT testa nodrošina pareizos testa apstākļus, instrumentus un iestati, kā norādīts displeju specifikāciju iedaļās par ražojumu testa apstākļiem un instrumentiem un par ražojumu testa iestati.
               B.   Ieslēgts režīms

                           1.

                           Testējamo paraugu pievieno kontaktrozetei vai barošanas avotam un testa aprīkojumam.

                           2.

                           Visu testa aprīkojumu pievieno barošanai un pareizi ieregulē barošanas avota spriegumu un frekvenci.

                           3.

                           Pārliecinās par testējamās iekārtas normālu darbību un visus iestatījumus, ko atļauts ieregulēt pasūtītājam, atstāj kā rūpnīcas noklusējuma iestatījumus.

                           4.

                           Testējamo iekārtu ieregulē ieslēgtā režīmā ar tālvadības ierīci vai ieslēgšanas/izslēgšanas slēdzi, kas atrodas testējamās iekārtas korpusā.

                           5.

                           Nogaida, līdz UUT sasniedz darba temperatūru (aptuveni 20 minūtes).

                           6.

                           Iestata pareizo displeja režīmu (skatīt iedaļas par ražojumu testa iestati G punktu “Izšķirtspēja un atsvaidzes frekvence”).

                           7.

                           Rada tumšas telpas apstākļus (skatīt iedaļas par ražojumu testa apstākļiem un instrumentiem F punktu “Gaismas mērīšanas protokoli” un E punktu “Tumšas telpas apstākļi”).

                           8.

                           Lai aprēķinātu maksimālo enerģijas patēriņu ieslēgtā režīmā displejiem, ko piegādā ar automātisko spilgtuma vadību, kura iespējota pēc noklusējuma, izmanto turpmāk izklāstīto alternatīvo testa procedūru. Šajā testa procedūrā augsta kopējā apgaismojuma intensitāte ir 300 Lux, bet zema kopējā apgaismojuma intensitāte ir 0 Lux, ko iestata šādi:

                                       a)

                                       iestata kopējā apgaismojuma intensitāti 300 Lux līmenī atbilstoši kopējā apgaismojuma sensora rādījumiem;

                                       b)

                                       ļauj nostabilizēties jaudas mēraparāta rādījumiem un nolasa faktiskos jaudas rādījumus Ph (kas izteikti vatos) augstas kopējā apgaismojuma intensitātes apstākļos. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās (skatīt iedaļas par ražojumu testa iestati I punktu “Stabilitāte”);

                                       c)

                                       iestata kopējā apgaismojuma intensitāti 0 Lux līmenī atbilstoši kopējā apgaismojuma sensora rādījumiem;

                                       d)

                                       ļauj nostabilizēties jaudas mēraparāta rādījumiem un nolasa faktiskos jaudas rādījumus Pl (kas izteikti vatos) zemas kopējā apgaismojuma intensitātes apstākļos;

                                       e)

                                       aprēķina vidējo enerģijas patēriņu ieslēgtā režīmā, izmantojot specifikāciju 7. lappusē 3.A.3. iedaļā “Displeji ar automātisko spilgtuma vadību” atrodamo formulu.

                           9.

                           Pieraksta enerģijas patēriņu un kopējo pikseļu formātu (redzamie horizontālie × vertikālie pikseļi), lai aprēķinātu pikseļus/vatus.

                     C.   Miega režīms (barošanas slēdzis ieslēgts, nav video signāla)

                           1.

                           Ieslēgta režīma testa noslēgumā iedarbina displeja miega režīmu. Ieregulēšanas metodi dokumentē vienlaikus ar secīgajām darbībām, ko veic, lai pārietu uz miega režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Atstāj displeju miega režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot iekārtas mērījumus miega režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu). Ja ierīcei ir dažādi miega režīmi, ko var izvēlēties manuāli, mērījumi jāveic režīmā, kurā ierīcei ir augstākais enerģijas patēriņš. Ja režīmu ciklus iestata automātiski, mērīšanas laikam jābūt pietiekami ilgam, lai iegūtu faktiskos vidējos rādītājus, kas ietver visus režīmus.

                     D.   Izslēgts režīms (barošanas slēdzis izslēgts)

                           1.

                           Miega režīma testa noslēgumā iedarbina displeja izslēgto režīmu, izmantojot lietotājam vieglāk pieejamo barošanas slēdzi. Ieregulēšanas metodi dokumentē vienlaikus ar secīgajām darbībām, ko veic, lai pārietu uz izslēgtu režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Displeju atstāj izslēgtā režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot modeļa mērījumus izslēgtā režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu).

                     E.   Rezultātu paziņošana

               Pēc šīs testa procedūras beigām šo specifikāciju ražojumu testa dokumentu iedaļā iepazīstas ar norādēm par testa rezultātu paziņošanu attiecīgi EPA vai Eiropas Komisijai.

               2. papildinājums

                  Testa procedūras displejiem, kuru ekrāna redzamās daļas izmērs pa diagonāli ir no 30 līdz 60 collām

               KAD JĀIZMANTO ŠIS DOKUMENTS
               Šajā dokumentā ir aprakstītas testa procedūras, ko saskaņā ar Energy Star programmas displeju specifikāciju versiju 5.0 piemēro displejiem, kuru ekrāna redzamās daļas izmērs pa diagonāli ir no 30 līdz 60 collām (lieliem displejiem). Procedūras jāizmanto, lai noteiktu testējamās iekārtas (UUT) enerģijas patēriņu ieslēgtā, miega un izslēgtā režīmā.

                  1.   tabula.

                  Testa procedūra enerģijas patēriņa mērīšanai darba režīmos

                           Specifikāciju prasība

                           Testa protokols

                           Avots

                           Ieslēgts režīms

                              IEC 62087, Ed 2.0: Methods of Measurement for the Power Consumption of Audio, Video and Related Equipment, Section 11, “Measuring conditions of television sets for On (average) mode” (IEC 62087, 2.0 red.: Audio, video un saistīta aprīkojuma enerģijas patēriņa mērīšanas metodes; 11. iedaļa “Mērīšanas apstākļi televizoriem ieslēgtā (vidējā) režīmā”)

                           www.iec.ch

                     1.   Testa apstākļi, instrumenti un iestate

               Pirms UUT testa nodrošina pareizos testa apstākļus, instrumentus un iestati, kā norādīts displeju specifikāciju iedaļās par ražojumu testa apstākļiem un instrumentiem un ražojumu testa iestati.
               2.   Jaudas mērīšana ieslēgtā, miega un izslēgtā režīmā

               A.   Ieslēgts režīms (norādījumi par IEC 62087 prasību izpildi)

               Turpmāk ir skaidrots, kā izmantot IEC 62087, 2.0 red., lai mērītu lielu displeju ieslēgtā režīma jaudas patēriņu. Lai noteiktu, vai ražojums atbilst Energy Star prasībām, piemēro turpmāk minētos izņēmumus un skaidrojumus.

                           1.

                           Ievades signālu līmeņu precizitāte – 11.4.12. iedaļā “Ievades signālu līmeņu precizitāte” testa veicējiem atgādināts, ka testēšanai izmantojamo ievades video signālu līmenim jābūt ± 2 % robežās no baltās un melnās krāsas atsauces līmeņa. Ievades signālu precizitātes nozīme sīkāk skaidrota B pielikuma B.2. iedaļā “Mērīšanas principi televizoriem ieslēgtā (vidējā) režīmā”. EPA un Eiropas Komisija vēlas uzsvērt, ka ieslēgtā režīma testos ir svarīgi izmantot precīzas/kalibrētas video ievades, un iesaka testa veicējiem pēc iespējas izmantot HDMI ievades.

                           2.

                           Faktiskās jaudas koeficients – tā kā jaudas kvalitātei tiek pievērsta arvien lielāka uzmanība, partneri norāda displeju faktiskās jaudas koeficientu ieslēgta režīma mērījumu veikšanas laikā.

                           3.

                           Testēšanas materiālu izmantošana testos – mērot vidējo enerģijas patēriņu ieslēgtā režīmā, partneriem jāmēra “Po_broadcast”, kā aprakstīts 11.6.1. iedaļā “Tests ieslēgtā (vidējā) režīmā ar dinamisko apraides satura video signālu”.

                           4.

                           Tests, izmantojot rūpnīcas noklusējuma iestatījumus – lielu displeju enerģijas patēriņa testos ieslēgtā režīmā EPA un Eiropas Komisija pirmām kārtām vēlas noskaidrot ražojumu enerģijas patēriņu ar rūpnīcā ieregulētajiem iestatījumiem. Ja pirms enerģijas patēriņa testa ieslēgtā režīmā jāieregulē attēla līmenis, to attiecīgos gadījumos veic saskaņā ar 11.4.8. iedaļu “Attēla līmeņa ieregulēšana”.
                           Minētajā 11.4.8. iedaļā ir teikts: “Televizora ekrāna kontrastainību un spilgtumu un attiecīgos gadījumos pretgaismas līmeni iestata atbilstoši ražotāja sākotnējiem iestatījumiem, ar kādiem ražojums nosūtīts gala patērētājam. Ja pirms sākotnējās iedarbināšanas jāizvēlas iestatījumu režīms, izvēlas standarta vai līdzvērtīgu režīmu. Ja standarta vai līdzvērtīga režīma nav, izvēlas pirmo režīmu, kas norādīts ekrāna izvēlnēs. Testā izmantoto režīmu apraksta testēšanas pārskatā. Standarta režīms ir ražotāja ieteiktais režīms izmantošanai parastos mājas apstākļos”.
                           Attiecībā uz ražojumiem, kam pirms nosūtīšanas ir ieprogrammēta piespiedu izvēlne, kas nozīmē, ka pasūtītājam pirms ražojuma sākotnējās iedarbināšanas jāizvēlas konkrēts darba režīms, 11.4.8. iedaļā ir teikts, ka tests jāveic standarta režīmā.
                           Informāciju, kurā norādīts, ka ražojums ar konkrētiem iestatījumiem atbilst Energy Star prasībām un ka tieši šie iestatījumi nodrošina ražojuma energoefektivitāti, nosūta kopā ar iepakoto ražojumu un publicē partnera tīmekļa vietnē kopā ar pārējo informāciju par attiecīgo modeli.

                           5.

                           Tests displejiem ar automātisko spilgtuma vadību – šajā testa procedūrā augsta kopējā apgaismojuma intensitāte ir 300 Lux, bet zema kopējā apgaismojuma intensitāte ir 0 Lux, ko iestata šādi:

                                       a)

                                       iestata kopējā apgaismojuma intensitāti 300 Lux līmenī atbilstoši kopējā apgaismojuma sensora rādījumiem;

                                       b)

                                       izmēra enerģijas patēriņu Ph augstas kopējā apgaismojuma intensitātes apstākļos, kā aprakstīts 11.6.1. iedaļā “Tests ieslēgtā (vidējā) režīmā ar dinamisko apraides satura video signālu”;

                                       c)

                                       iestata kopējā apgaismojuma intensitāti 0 Lux līmenī atbilstoši kopējā apgaismojuma sensora rādījumiem;

                                       d)

                                       izmēra enerģijas patēriņu Pl zemas kopējā apgaismojuma intensitātes apstākļos, kā aprakstīts 11.6.1. iedaļā “Tests ieslēgtā (vidējā) režīmā ar dinamisko apraides satura video signālu”;

                                       e)

                                       aprēķina vidējo enerģijas patēriņu ieslēgtā režīmā, izmantojot specifikāciju 7. lappusē 3.A.3. iedaļā “Displeji ar automātisko spilgtuma vadību” atrodamo formulu.

                     B.   Miega režīms (barošanas slēdzis ieslēgts, nav video signāla)

                           1.

                           Ieslēgta režīma testa noslēgumā iedarbina displeja miega režīmu. Ieregulēšanas metodi dokumentē vienlaikus ar secīgajām darbībām, ko veic, lai pārietu uz miega režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Atstāj displeju miega režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot iekārtas mērījumus miega režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu). Ja ierīcei ir dažādi miega režīmi, ko var izvēlēties manuāli, mērījumi jāveic režīmā, kurā ierīcei ir augstākais enerģijas patēriņš. Ja režīmu ciklus iestata automātiski, mērīšanas laikam jābūt pietiekami ilgam, lai iegūtu faktiskos vidējos rādītājus, kas ietver visus režīmus.

                     C.   Izslēgts režīms (barošanas slēdzis izslēgts)

                           1.

                           Miega režīma testa noslēgumā iedarbina displeja izslēgto režīmu, izmantojot lietotājam vieglāk pieejamo barošanas slēdzi. Ieregulēšanas metodi dokumentē vienlaikus ar secīgajām darbībām, ko veic, lai pārietu uz izslēgtu režīmu. Visu testa aprīkojumu pievieno barošanai un pareizi ieregulē darbības diapazonu.

                           2.

                           Displeju atstāj izslēgtā režīmā, līdz nostabilizējas jaudas mērījumi. Mērījumus uzskata par stabiliem, ja vatu rādījumi trīs minūšu periodā nemainās vairāk kā 1 % robežās. Veicot modeļa mērījumus izslēgtā režīmā, testa veicējs neņem vērā ievades sinhronizācijas signāla testa ciklu.

                           3.

                           Pieraksta testa apstākļus un testa datus. Mērīšanas laikam jābūt pietiekami ilgam, lai izmērītu pareizu vidējo vērtību (t. i., ne maksimālo vai acumirkļa jaudu).

                           4.

                           Pēc šīs testa procedūras beigām šo specifikāciju ražojumu testa dokumentu iedaļā iepazīstas ar norādēm par testa rezultātu paziņošanu attiecīgi EPA vai Eiropas Komisijai.

                     3.   Spilgtuma mērīšana

               Pēc IEC testa videoklipa beigām un enerģijas patēriņa rādītāju reģistrēšanas tehniķis saskaņā ar turpmāk izklāstīto metodi mēra displeja ekrāna spilgtumu. Ražojuma iestatījumus tehniķis atstāj ieregulētus tāpat kā enerģijas patēriņa testa laikā, neko nemainot.

                           1.

                           Izmantojot IEC 62087 standarta 11.5. iedaļā minēto trīsjoslu video signāla (LTL) statisko testa attēlu, izmēra displeja spilgtumu no viduspunkta ass virzienā saskaņā ar Video elektronikas standartu asociācijas (VESA) Plakano displeju mērījumu standarta (FPDM) 2.0 versiju, 301-2H.

                           2.

                           Izmantojot ražojumu iesniegšanas tiešsaistes rīku, paziņo izmērīto spilgtuma vērtību, kas izteikta kandelās uz kvadrātmetru (cd/m2), noapaļojot līdz tuvākajam veselajam skaitlim.

                           3.

                           Visi spilgtuma mērījumi jāveic saskaņā ar iepriekš izklāstītajiem lielu displeju testa apstākļiem. Jāievēro, ka spilgtuma mērījumi jāveic ar rūpnīcā ieregulētajiem displeja iestatījumiem. Ražojumiem ar piespiedu izvēlni mērījumus veic standarta jeb mājas režīmā.

                     ”

         (1)  Iesniedzot apstiprināšanai displejus, kuru izmērs ir no 30 līdz 60 collām, jānorāda izšķirtspēja, tomēr, aprēķinot šo displeju enerģijas patēriņu ieslēgtā režīmā, izšķirtspēju neņem vērā.

         (2)  Apstiprinātu mērinstrumentu raksturlielumi saskaņā ar IEC 62301 Ed 1.0: Household Electrical Appliances – Measurement of Standby Power (IEC 62301, 1.0 red.: sadzīves elektroierīces – enerģijas patēriņa mērījumi nodroses režīmā).

         (3)  Turpat.

         (4)  Ciparsaskarnes displeju atbilstošās sprieguma vērtības, kas atbilst attēla spilgtumam (no 0 līdz 0,7 voltiem), ir šādas: 0 voltu (melns) = 0 iestatījums; 0,1 volts (analogās saskarnes pelēkās krāsas tumšākā nokrāsa) = 36 ciparsaskarnes pelēkā krāsa; 0,7 volti (analogās saskarnes pilnīgi baltā krāsa) = 255 ciparsaskarnes pelēkā krāsa; jāievēro, ka turpmākās ciparsaskarnes specifikācijās šo diapazonu var paplašināt, bet 0 voltu vienmēr atbilst melnai krāsai, maksimālā vērtība – baltai krāsai, un 0,1 volts – vienai septītdaļai no maksimālās vērtības.


title: Padomes Lēmums (1968. gada 15. oktobris), ar ko paredz Līguma 48. un 49. panta piemērošanu Francijas aizjūras departamentiem

text:
Svarīgs juridisks paziņojums

|

31968D0359

Oficiālais Vēstnesis L 257 , 19/10/1968 Lpp. 0001 - 0001 Speciālizdevums dāņu valodā: Sērija I Nodaļa 1968(II) Lpp. 0466  Speciālizdevums angļu valodā: Sērija I Nodaļa 1968(II) Lpp. 0474  Speciālizdevums grieķu valodā Nodaļa 05 Sējums 1 Lpp. 0032  Speciālizdevums spāņu valodā: Nodaļa 05 Sējums 1 Lpp. 0092  Speciālizdevums portugāļu valodā Nodaļa 05 Sējums 1 Lpp. 0092

		Padomes lēmums(1968. gada 15. oktobris),ar ko paredz Līguma 48. un 49. panta piemērošanu Francijas aizjūras departamentiem(68/359/EEK)EIROPAS KOPIENU PADOME,ņemot vērā Eiropas Ekonomikas kopienas dibināšanas līgumu, un jo īpaši tā 227. panta 2. punktu,ņemot vērā Komisijas priekšlikumu,tā kā saskaņā ar 227. panta 2. punkta otro daļu Padomei ir jāizstrādā nosacījumi, atbilstīgi kuriem Francijas aizjūras departamentiem piemēro Līguma noteikumus, kas nav minētā panta 2. punkta pirmās daļas noteikumi, un jo īpaši Līguma 48. un 49. pantu;tā kā darba ņēmēju pārvietošanās brīvība var sekmēt minēto departamentu ekonomisko un sociālo attīstību,IR PIEŅĒMUSI ŠĀDU LĒMUMU.1. pantsEiropas Ekonomikas kopienas dibināšanas līguma 48. un 49. pants, kā arī noteikumi, kas pieņemti, piemērojot šos pantus, attiecas uz Francijas aizjūras departamentiem.2. pantsŠo lēmumu publicē Eiropas Kopienu Oficiālajā Vēstnesī nodaļā "Tiesību akti I". Tas stājas spēkā divdesmitajā dienā pēc tā publicēšanas.Luksemburgā, 1968. gada 15. oktobrīPadomes vārdā —priekšsēdētājsG. Sedati--------------------------------------------------


title: 2013/258/ES: Padomes Lēmums ( 2013. gada 27. maijs ) par nostāju, kas Eiropas Savienības vārdā jāieņem ĀKK un ES Ministru padomē attiecībā uz Somālijas Federatīvās Republikas statusu saistībā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses

text:
               4.6.2013

               LV

               Eiropas Savienības Oficiālais Vēstnesis

               L 150/26

         PADOMES LĒMUMS
   (2013. gada 27. maijs)
   par nostāju, kas Eiropas Savienības vārdā jāieņem ĀKK un ES Ministru padomē attiecībā uz Somālijas Federatīvās Republikas statusu saistībā ar Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses
   (2013/258/ES)
   EIROPAS SAVIENĪBAS PADOME,
   ņemot vērā Līgumu par Eiropas Savienības darbību un jo īpaši tā 217. pantu saistībā ar 218. panta 9. punktu,
   ņemot vērā Iekšējo nolīgumu starp Padomē sanākušo dalībvalstu valdību pārstāvjiem par pasākumiem, kas jāveic, un procedūrām, kas jāievēro, lai īstenotu ĀKK un EK partnerattiecību nolīgumu (1), un jo īpaši tā 1. pantu,
   ņemot vērā Eiropas Komisijas priekšlikumu,
   tā kā:

               (1)

               Partnerattiecību nolīguma starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (2), kā tas grozīts Luksemburgā 2005. gada 25. jūnijā (3) un kā tas grozīts Vagadugu 2010. gada 22. jūnijā (4) (“ĀKK un ES nolīgums”), 94. pantā ir noteikts, ka jebkuri valstu pievienošanās pieteikumi ir jāiesniedz un jāapstiprina ĀKK un ES Ministru padomei.

               (2)

               Somālijas Federatīvā Republika 2013. gada 25. februārī iesniedza pievienošanās pieteikumu saskaņā ar ĀKK un ES nolīguma 94. pantu.

               (3)

               Savienībai būtu jāapstiprina ĀKK un ES Ministru padomes lēmums atļaut Somālijas Federatīvās Republikas pievienošanos.

               (4)

               Somālijas Federatīvajai Republikai būtu jādeponē pievienošanās akts Eiropas Savienības Padomes Ģenerālsekretariātam un ĀKK valstu sekretariātam, kas ir ĀKK un ES nolīguma depozitāri.

               (5)

               Tādēļ ir lietderīgi noteikt nostāju, kas Savienības vārdā ir jāieņem ĀKK un ES Ministru padomē attiecībā uz Somālijas Federatīvās Republikas statusu saistībā ar ĀKK un ES nolīgumu,

         IR PIEŅĒMUSI ŠO LĒMUMU.
   1. pants
   Nostājas, kas Eiropas Savienības vārdā jāieņem ĀKK un ES Ministru padomē attiecībā uz Somālijas Federatīvās Republikas pieteikumu piešķirt novērotāja statusu un turpmāko pievienošanos Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā, kā tas grozīts Luksemburgā 2005. gada 25. jūnijā un kā tas grozīts Vagadugu 2010. gada 22. jūnijā, pamatā ir ĀKK un ES Ministru padomes lēmuma projekts, kas pievienots šim lēmumam.
   Par formālām un nelielām izmaiņām pievienotajā ĀKK un ES Ministru padomes lēmuma projektā var vienoties, nepieprasot izdarīt grozījumus šajā lēmumā.
   2. pants
   Šis lēmums stājas spēkā tā pieņemšanas dienā.

      Briselē, 2013. gada 27. maijā

            Padomes vārdā –

            priekšsēdētāja

         C. ASHTON

      (1)  OV L 317, 15.12.2000., 376. lpp.

      (2)  OV L 317, 15.12.2000., 3. lpp. Nolīguma labojumi – OV L 385, 29.12.2004., 88. lpp.

      (3)  OV L 209, 11.8.2005., 27. lpp.

      (4)  OV L 287, 4.11.2010., 3. lpp.

      PROJEKTS
      ĀKK UN ES MINISTRU PADOMES LĒMUMS Nr. …/…
      (… gada …)
      par Somālijas Federatīvās Republikas pietiekumu novērotāja statusam un turpmāko pievienošanos Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses
      ĀKK UN ES MINISTRU PADOME,
      ņemot vērā Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (1), kā tas grozīts Luksemburgā 2005. gada 25. jūnijā (2) un kā tas grozīts Vagadugu 2010. gada 22. jūnijā (3) (“ĀKK un ES nolīgums”), un jo īpaši tā 94. pantu,
      ņemot vērā ĀKK un ES Ministru padomes 2005. gada 8. marta Lēmumu Nr. 1/2005 par ĀKK un ES Ministru padomes Reglamenta pieņemšanu (4) un jo īpaši tā 8. panta 2. punktu,
      tā kā:

                  (1)

                  Kotonū nolīgums saskaņā ar tā 93. panta 3. punktu stājās spēkā 2008. gada 1. jūlijā. Pirmo reizi tas tika grozīts Luksemburgā 2005. gada 25. jūnijā un otro reizi – Vagadugu 2010. gada 22. jūnijā. Otro reizi grozītais nolīgums provizoriski tiek piemērots no 2010. gada 31. oktobra (5).

                  (2)

                  ĀKK un ES nolīguma 94. pantā ir noteikts, ka jebkuri valstu pievienošanās pieteikumi ir jāiesniedz un jāapstiprina ĀKK un ES Ministru padomei.

                  (3)

                  Somālijas Federatīvā Republika 2013. gada 25. februārī iesniedza lūgumu piešķirt novērotāja statusu un pēc tam atļauju pievienoties saskaņā ar ĀKK un ES nolīguma 94. pantu.

                  (4)

                  Somālijas Federatīvajai Republikai līdz šim datumam ir jādeponē pievienošanās akts ĀKK un ES nolīguma depozitāriem, proti, Eiropas Savienības Padomes Ģenerālsekretariātam un ĀKK valstu sekretariātam,

            IR PIEŅĒMUSI ŠO LĒMUMU.
      1. pants
      Pievienošanās un novērotāja statusa pieteikuma apstiprināšana
      Ar šo tiek apstiprināts Somālijas Federatīvās Republikas pieteikums, lai pievienotos Partnerattiecību nolīgumam starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā, kā tas grozīts Luksemburgā 2005. gada 25. jūnijā un kā tas grozīts Vagadugu 2010. gada 22. jūnijā.
      Pirms minētā datuma Somālijas Federatīvā Republika pievienošanās aktu deponē ĀKK un ES nolīguma depozitāriem, proti, Eiropas Savienības Padomes Ģenerālsekretariātam un ĀKK valstu sekretariātam.
      Līdz pievienošanās brīdim Somālijas Federatīvā Republika var piedalīties Padomes sesijās kā novērotāja.
      2. pants
      Stāšanās spēkā
      Šis lēmums stājas spēkā nākamajā dienā pēc tā pieņemšanas.

         …,

               ĀKK un ES Ministru padomes vārdā –

               priekšsēdētājs

         (1)  OV L 317, 15.12.2000., 3. lpp.

         (2)  Nolīgums, ar kuru groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā (OV L 209, 11.8.2005., 27. lpp.).

         (3)  Nolīgums, ar kuru otro reizi groza Partnerattiecību nolīgumu starp Āfrikas, Karību jūras reģiona un Klusā okeāna valstu grupas locekļiem, no vienas puses, un Eiropas Kopienu un tās dalībvalstīm, no otras puses, kas parakstīts Kotonū 2000. gada 23. jūnijā un pirmo reizi grozīts Luksemburgā 2005. gada 25. jūnijā (OV L 287, 4.11.2010., 3. lpp.).

         (4)  OV L 95, 14.4.2005., 44. lpp.

         (5)  ĀKK un ES Ministru padomes 2010. gada 21. jūnija Lēmums Nr. 2/2010 (OV L 287, 4.11.2010., 68. lpp.).


               24.3.2017

               LV

               Eiropas Savienības Oficiālais Vēstnesis

               C 93/258

         P7_TA(2014)0077
   Eiropas Centrālās bankas Uzraudzības valdes priekšsēdētāja vietnieka iecelšana
   Eiropas Parlamenta 2014. gada 5. februāra lēmums par Eiropas Centrālās bankas priekšlikumu attiecībā uz Eiropas Centrālās bankas Uzraudzības valdes priekšsēdētāja vietnieces iecelšanu (N7-0003/2014 – C7-0017/2014 – 2014/0900(NLE))
   (Apstiprināšana)
   (2017/C 093/47)

      Eiropas Parlaments,

               —

               ņemot vērā Eiropas Centrālās bankas 2014. gada 22. janvāra priekšlikumu attiecībā uz Eiropas Centrālās bankas Uzraudzības valdes priekšsēdētāja vietnieces iecelšanu (N7-0003/2014),

               —

               ņemot vērā 26. panta 3. punktu Padomes 2013. gada 15. oktobra Regulā (ES) Nr. 1024/2013, ar ko Eiropas Centrālajai bankai uztic īpašus uzdevumus saistībā ar politikas nostādnēm, kas attiecas uz kredītiestāžu prudenciālo uzraudzību (1),

               —

               ņemot vērā Iestāžu nolīgumu starp Eiropas Parlamentu un Eiropas Centrālo banku par praktisko kārtību, kā īsteno demokrātisko pārskatatbildību un pārrauga uzdevumus, kas Eiropas Centrālajai bankai uzticēti saistībā ar vienoto uzraudzības mehānismu (2),

               —

               ņemot vērā Reglamentu,

               —

               ņemot vērā Ekonomikas un monetārās komitejas ziņojumu (A7-0086/2014),

               A.

               tā kā Regulas (ES) Nr. 1024/2013 26. panta 3. punktā noteikts, ka Eiropas Centrālā banka (ECB) iesniedz Eiropas Parlamentam apstiprināšanai priekšlikumu par Uzraudzības valdes priekšsēdētāja vietnieka iecelšanu un ka valdes priekšsēdētāja vietnieku izraugās no ECB Valdes locekļiem;

               B.

               tā kā Regulas (ES) Nr. 1024/2013 26. panta 2. punktā noteikts, ka saskaņā ar minēto regulu ieceļot Uzraudzības valdes locekļus, ievēro dzimumu līdzsvara, pieredzes un kvalifikācijas principus;

               C.

               tā kā 2014. gada 21. janvārī Eiropadome iecēla Sabine Lautenschläger par ECB Valdes locekli saskaņā ar Līguma par Eiropas Savienības darbību 283. panta 2. punktu;

               D.

               tā kā ar 2014. gada 22. janvāra vēstuli ECB iesniedza Parlamentam priekšlikumu iecelt Sabine Lautenschläger par ECB Uzraudzības valdes priekšsēdētāja vietnieci uz piecu gadu pilnvaru laiku;

               E.

               tā kā Parlamenta Ekonomikas un monetāro lietu komiteja pēc tam pārbaudīja kandidātes atbilstību, jo īpaši ņemot vērā Regulas (ES) Nr. 1024/2013 26. panta 2. un 3. punktā noteiktās prasības; tā kā, veicot novērtēšanu, minētā komiteja no kandidātes saņēma dzīves aprakstu, kā arī atbildes uz viņai nosūtīto rakstisko anketu;

               F.

               tā kā minētā komiteja 2014. gada 3. februārī rīkoja kandidātes uzklausīšanu, kuras sākumā viņa sniedza paziņojumu un pēc tam atbildēja uz komitejas locekļu jautājumiem,

               1.

               apstiprina ECB priekšlikumu iecelt Sabine Lautenschläger par Eiropas Centrālās bankas Uzraudzības valdes priekšsēdētāja vietnieci;

               2.

               uzdod priekšsēdētājam šo lēmumu nosūtīt Eiropadomei, Padomei, kā arī dalībvalstu valdībām.

      (1)  OV L 287, 29.10.2013., 63. lpp.

      (2)  OV L 320, 30.11.2013., 1. lpp.